Kongefamilien klager Se og Hør inn for PFU
I starten av februar tok kongefamilien for første gang et generaloppgjør med det de mente er feilaktige reportasjer og grove overtramp i Se og Hør. Slottet kritiserte også de journalistiske metodene til ukebladet skarpt. - Nå har det gått så langt at vi må gå til dette uvanlige skrittet i et forsøk på å få en slutt på overtramp og feilaktige opplysninger, sa kommunikasjonssjef på slottet, Marianne Hagen til VG den gang.Ifølge fagbladet Journalisten er klagen på 12 sider og tar utgangspunkt i Vær varsom-plakatens (VVP) punkt 4,3 der det slås fast at mediene plikter å ta hensyn til menneskers privatliv. Det er Hoffsjef Åge Grutle som på vegne av Kongefamilien har oversendt klagen på Se og Hør til Pressens Faglige Utvalg. Les hele klagenher! En av reportasjene de reagerer på er paparazzibilder tatt av kongefamilien i badetøy på en privat badeferie på Korsika i fjor sommer. På 32 sider vises et stort antall bilder av de ulike medlemmene av kongefamilien i badetøy, mens de soler seg, og i ulike vannaktiviteter. - Bildene bladet har publisert er i all hovedsak tatt med telelinser eller skjult kamera uten at Kongefamiliens medlemmer har vært klar over at de har blitt fotografert, skrives det påhjemmesidene deres. Se og Hør har også publisert intervjuer gitt til andre medier og presentert dem som sine egne eksklusive saker.Klagen omfatter oppslag i åtte nummer av Se og Hør over en periode på ca. åtte måneder.Høyesterettsadvokat Kyrre Eggen har hjulpet Hoffet med klagegrunnlaget, og det er hoffsjef Åge Grutle som på vegne av Kongefamilien har oversendt klagen på Se og Hør til Pressens Faglige Utvalg. Slottet kommer nå til å avvente videre behandling i Pressens Faglige Utvalg, PFU. - Vi ønsker ikke å delta i en løpende debatt om dette, sier kommunikasjonssjef Marianne Hagen til VG. Slottet har også sendt klagen direkte til Se og Hør. - Vi ønsker å ha et godt forhold til norsk presse, og også til Se og Hør, understreker hun.Statsviter og kongehusekspert Carl Erik Grimstader ikke overrasket over klagen. - Det blir en interessant sak fordi det er av klar offentlig interesse hvor kongefamilien ferierer. Et registrerende bilde om hvor de reiser på ferie er legitimt å reigstrere, men det som kommer til å bli interessant er om de vil vurdere mengden av informasjon Se og Hør har kommet med, sier han til VG. - Jeg tør ikke spå noe utfall ennå, men jeg har et ønske om at mengden av bilder og informasjon som er over grensen for det private - tatt med skjult kamera- vurderes. I den mest spektakulære saken om privatlivets fred (Big Brother-paret som fikk medhold og Se og Hør ble felt) tillot PFU mer enn det retten gjorde, så jeg tror dette er en veldig åpen sak. Sjefredaktør i Se og Hør, Ellen Arnstad, ønsker ikke å kommentere saken overfor VG. - Det foreligger nå en klage til PFU, og vi ber om respekt og forståelse for at våre kommentarer må komme i et grundig tilsvar direkte til utvalget og ikke gjennom mediene, skriver Arnstad i en tekstmelding. Arnstad forsvarte bladets reportasjer og svarte i starten av februar på Slottets anklager - les hennes svar på den massive kritikken her.
Kongefamilien klager Se og Hør inn for Pressens Faglige Utvalg for brudd på god presseskikk.